**ELŐTERJESZTÉS**

**önálló képviselői indítvány**

**Budapest Főváros II. Kerületi Önkormányzat Képviselő-testülete részére**

**Tárgy:** az önkormányzat és intézményei működése során a műanyagszemét

mennyiségének csökkentése, a műanyag flakonos ivóvizek használatának megszüntetése

**Tisztelt Képviselő-testület!**

**Indítványunkban javasoljuk, hogy az Önkormányzat hivatalában, telephelyein és a tulajdonában lévő gazdasági társaságok telephelyein tekintsen el a műanyag flakonos ivóvizek, ásványvizek használatától, és ennek értelmében azok beszerzését szüntesse be.**

Helyettesítésként - korlátozott mértékben - javasoljuk az újratölthető ballonos vizek használatát, valamint a csapvíz felszolgálását, szintén újratölthető edényekben, pl. kancsókban.

Amennyiben szükséges, az Önkormányzat végeztessen vizsgálatokat az érintett intézmények telephelyein a csapvízhálózat és az ivóvíz állapotának, minőségének közvetlen bemérésére.

Javaslatunk eredője az az egyéni elkötelezettség, mely a modern emberi létforma velejáróiként egyrészről a kényelmi szempontokat, másrészről pedig a társadalmi felelősségvállalást, a piaci tömegjelenségek környezetünkre gyakorolt káros hatásait kívánja egy fenntarthatóbb egyensúly felé billenteni.

Szintén előzményei jelen indítványnak azok a korábbi törekvések, melyek értelmében az indítványt benyújtó képviselők mind a műanyag flakonos ivóvizek, ásványvizek használatának korlátozását, megszüntetését, mind a csapvíz újratölthető kancsókban való felszolgálását javasolták a testületi üléseken.

Mindezek értelmében, előterjesztőkként a javaslatunk környezetvédelmi, gazdasági és társadalmi szempontjai mentén kívánjuk indokolni kezdeményezésünket, és a Tisztelt Képviselő-testület támogatását kérni:

A XX. században elterjedt ipari technológiák, illetve a hozzájuk kapcsolódó, a fenntarthatóságot

rendkívül korlátozott mértékben figyelembe vevő piaci árképzés szerint **a műanyagot egyszerű előállítani, és a műanyag olcsó**. Ebből a fals értékelésből erednek azok a fogyasztási mintázatok, melyek elterjedésének eredménye az a rendkívüli mennyiségű műanyaghulladék, melynek kezelése egyre nagyobb kihívást jelent a világban és Magyarországon is. Küzdünk a műanyag újra feldolgozhatóságáért és azért, hogy ez az

újrafeldolgozás ténylegesen meg is történjék.

Azonban a legtöbb műanyagfajta eleve nem dolgozható fel tetszőlegesen sokszor (nem alakítható egy az egyben vissza azzá a termékké, ami eredetileg volt), sőt, a gyakorlatban az emberi hanyagság miatt ezen termékek többsége még mindig hulladékégetőben, szemétdombon vagy valahol eldobva végzi.

Ebből kifolyólag **kiemelt cél, hogy már otthonainkban és munkahelyünkön is minél kevesebb műanyaghulladék keletkezzen, minél kevesebb hulladékot „termeljünk”, és ezt a szemléletet alapvető hozzáállásként, minden eszközünkkel hirdessük**.

A II. kerületi Önkormányzat rendszeresen figyelmet fordít kommunikációjában a helyi környezet védelmére, több, a fenntarthatóságot szolgáló intézkedéssel és programokkal támogatja mindezek beépíthetőségét lakossági mindennapjainkba.

Ilyen módon most saját berkeinken belül: az Önkormányzat intézményeiben kívánjuk javasolni, hogy tegyük meg a következő lépést, szüntessük meg mindennapi működésünkben a műanyag flakonos ivóvizek használatát. Ennek keretében elsősorban az olyan felesleges, a környezetet súlyosan szennyező műanyag termékek használatát mellőzzük, amelyek pár perc használat után hulladékká válnak, majd gyakorlatilag sose bomlanak le.

Munkahelyünkön, intézményeinkben a papírhulladék mennyiségének csökkentése mellett a műanyaghulladék

csökkentésében – ezen belül is a pet-palackok (polietilén-tereftalát) használatának

visszaszorítása terén – érhető el a leglátványosabb eredmény. A pet-palackokon túl persze fontos

más, egyszer használatos műanyagok visszaszorítása is; például a műanyag zacskóké, illetve az

egyszer használatos műanyag evőeszközöké és hasonló tárgyaké.

**A pet-palackok visszaszorítása már csak azért is reális, mert Budapesten a csapvíz jó minőségű és**

**iható, a palackos ásványvíz ivása valójában inkább divat, mint valós szükséglet.**

Ezt a Fővárosi Vízművek nyilvános adatbázisából lekérhető ivóvíz minőségvizsgálati tábla is alátámasztja.

A fenti célok azért is elérhetőek, mert az általános műanyagszemét-csökkentési törekvések az Európai Unió, illetve Magyarország szintjén is megjelentek.

Hisszük, hogy a felsőbb szintű korlátozó szabályozások annál sikeresebbek lesznek, minél több kisebb közösségben, minél több helyi döntéshozónál jelenik meg a műanyagszemét-csökkentés kultúrája. Ilyen módon kívánunk egyúttal hozzájárulni a többszintű szabályozás és a mindennapi gyakorlat, az egyéni felelősségvállalás közelítéséhez.

Támogató szavazataitokat előre is köszönjük!

Tisztelettel,

Juhász Veronika képviselő

Magyar Kétfarkú Kutya Párt

Tóth Csaba Róbert képviselő

Kerületünk az Otthonunk Frakciószövetség - LMP

2023. október 24., Budapest

**HATÁROZATI JAVASLAT**

A Képviselő-testület úgy dönt, hogy az Önkormányzat hivatalában, telephelyein és a tulajdonában lévő gazdasági társaságok telephelyein eltekint a műanyag flakonos ivóvizek, ásványvizek használatától, és azok beszerzését beszünteti. A Képviselő-testület felkéri a Polgármestert a javaslatban foglaltakhoz szükséges intézkedések megtételére.